РЕПУБЛИКА СРБИЈА

НАРОДНА СКУПШТИНА

Одбор за просторнопланирање,саобраћај,

инфраструктуру и телекомуникације

13 Број: 06-2/193-21

13. мај 2021. године

Б е о г р а д

З А П И С Н И К

ДЕСЕТЕ СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ,

ОДРЖАНЕ 13. МАЈА 2021. ГОДИНЕ

Седница је почела у 12.30 часова.

Седницом је председавала Катарина Ракић, председник Одбора.

Седници су присуствовали чланови Одбора: Зоран Бојанић, Никола Војиновић, Дејан Кесар, Милосав Милојевић, Милутин Мркоњић, Горан Пекарски, Андријана Пуповац и Славенко Унковић.

Седници Одбора је присуствовала заменик члана Одбора: Наташа Јовановић (заменик Милосава Милојевића), Горан Спасојевић (заменик Иване Николић), Невенка Костадинова (заменик Маје Грбић) иСнежана Петровић (заменик Крста Јањушевића).

Седници нису присуствовали чланови Одбора: Бојан Торбица, Милан Урошевић, Самир Тандир, Никола Кожовић, Арђенд Бајрами, нити њихови заменици.

Седници су присуствовали из Министарства, грађевинарства, саобраћаја и инфраструктуре: Даница Ускоковић, в.д. помоћника министра за комуналне делатности, Милан Петровић, в.д. помоћника министра за друмски саобраћај иВељко Ковачевић, в.д. помоћника министра за водни саобраћај и безбедност пловидбе, а из Министарства трговине, туризма и телекомуникација Милош Цветановић, државни секретар и Наталија Радоја, шеф Одсека за регулативу, анализу и планирање у области информационог друштва.

Одбор је, већином гласова (11 за, један члан Одбора није гласао), у складу са предлогом председника Одбора усвојио следећи

Д н е в н и р е д :

1. Разматрање Предлога закона о измени Закона о планирању и изградњи, који је поднела Влада (број 011-776/21 од 29. априла 2021. године);
2. Разматрање Предлога закона о изменама и допунама Закона о електронском документу, електронској идентификацији и услугама од поверења у електронском пословању, који је поднела Влада (број 011- 775/21 од 29. априла 2021. године);
3. Разматрање Предлога закона о изменама и допунама Закона о посебним условима за реализацију пројекта изградње станова за припаднике снага безбедности, који је поднела Влада (број 011-777/21 од 29. априла 2021. године);
4. Разматрање Предлога закона о изменама и допунама Закона о пловидби и лукама на унутрашњим водама, који је поднела Влада (број 011-737/21 од 26. априла 2021. године);
5. Разматрање Предлога закона о метроу и градској железници, који је поднела Влада (број 011-773/21 од 29. априла 2021. године);
6. Разматрање Предлога закона о потврђивању Споразума о међународном повременом превозу путника аутобусима (Interbus споразум) и Одлуке бр. 1/2011 Заједничког одбора основаног Interbus споразумом о међународном повременом превозу путника аутобусима, који је поднела Влада (број 011- 774/21 од 29. априла 2021. године).

Пре преласка на рад према утврђеном Дневном реду Одбор је, једногласно, усвојио записник 8. седнице Одбора одржане 29. априла 2021. године и 9. седнице Одбора одржане 11. маја 2021. Године.

Прва тачка дневног реда – **Разматрање Предлога закона о измени Закона о планирању и изградњи, који је поднела Влада**

У уводном излагању представник Министарства Даница Ускоковић је истакла да је у питању измена проистекла из праксе приликом примене Закона. Законом је орочено важење грађевинских дозвала које су издате пре 2009. године. Тај рок је истекао у новембру 2020. године. С обзиром да је велики број инвеститора прекорачио рок, предлаже се продужење рока на још 4 године. Такође, рок се продужава и за прибављање планске документације.

У дискусији су учествовали народни посланици: Горан Спасојевић, Невенка Констадинова и Катарина Ракић.

У дискусији, која је уследила а у вези са проблемима у раду Катастра председник Одбора Катарина Ракић је предложила да у наредном периоду организује састанак са представницима РГЗ а и члановима Одбора. У вези Предлога закона истакла је да би евентуално требало размотрити да се наведени рок у Предлогу закона врати на 5 година или га изменити да тече од дана када инвеститор добије грађевинску дозвалу, па у односу на тај дан 4 године. Када је реч о доношењу планских докумената из члана 3. Предлога закона указала је на потребу да се уведе и казнена одредба за непоштовање рока од 24 месеца.

Одбор је, једногласно, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о измени Закона о планирању и изградњи у начелу.

За известиоца на седници Народне скупштине одређена је Катарина Ракић, председник Одбора.

Друга тачка дневног реда -  **Разматрање Предлога закона о изменама и допунама Закона о електронском документу, електронској идентификацији и услугама од поверења у електронском пословању, који је поднела Влада**

У уводном излагању представник Министарства Милош Цветановић истакао је, да је циљ измена Предлога закона да се у реалном животу повећа обим употребе квалификованих услуга од поверења. Прва од три најважније измене је прекогранична интероператибилност, да грађани који живе ван Србије могу да користе услуге Е портала. Друга важна измена је удаљена идентификација, која ће омогућити да наши грађани у Србији и ван Србије, као и страни држављани добију сертификат или електронски потпис без долажења у канцеларије пружаоца услуга. Трећа измена се односи на сертификацију средстава за креирање електронског потписа и печата. Поступак сертификације ће обављати Министарство, што ће омогућити да се одређени домаћи производи користе и на нашем тржишту и у ЕУ укулико желе да се и тако сертификују.

С обзиром да није било пријављених за дискусију чланови Одборa су се изјаснили о овој тачки дневног реда.

Одбор је, једногласно, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о изменама и допунама Закона о електронском документу, електронској идентификацији и услугама од поверења у електронском пословању у начелу

За известиоца на седници Народне скупштине одређена је Катарина Ракић, председник Одбора.

Трећа тачка дневног реда -  **Разматрање Предлога закона о изменама и допунама Закона о посебним условима за реализацију пројекта изградње станова за припаднике снага безбедности, који је поднела Влада**

У уводном излагању представник Министарства Даница Ускоковић истакла је да има доста техничких измена али оно што је иницирало измене Закона је могућност да инвеститор изградње зграда у приземљу може градити простор за комерцијалне делатности са садржајем који је потребан станарима, као и подземне и надземне блоковске гараже.

С обзиром да није било пријављених за дискусију чланови Одборa су се изјаснили о овој тачки дневног реда.

Одбор је, једногласно, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о изменама и допунама Закона о посебним условима за реализацију пројекта изградње станова за припаднике снага безбедности у начелу.

За известиоца на седници Народне скупштине одређена је Катарина Ракић, председник Одбора.

Четврта тачка дневног реда - **Разматрање Предлога закона о изменама и допунама Закона о пловидби и лукама на унутрашњим водама, који је поднела Влада**

У уводном излагању представник Министарства Вељко Ковачевић истакао је да се изменама и допунама Закона завршава усаглашавање са једном од најважнијих директива ЕУ. Предлогом закона се нормира вођење електронских регистара бродовских књижица о издатим овлашћењима и преузима неколико одредаба директиве које се односе на рад тренинг центра за стицање звања у унутрашњој пловидби.

С обзиром да није било пријављених за дискусију чланови Одборa су се изјаснили о овој тачки дневног реда.

Одбор је, једногласно, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о изменама и допунама Закона о пловидби и лукама на унутрашњим водама у начелу.

За известиоца на седници Народне скупштине одређена је Катарина Ракић, председник Одбора.

Пета тачка дневног реда **- Разматрање Предлога закона о метроу и градској железници**

У уводном излагању представник Министарства Даница Ускоковић истакла је да се Предлогом закона о метроу и градској железници уређују регулаторни, технички и други услови за безбедно, поуздано и уредно одвијање метро саобраћаја и система градске железнице.

С обзиром да није било пријављених за дискусију чланови Одборa су се изјаснили о овој тачки дневног реда.

Одбор је, једногласно, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о метроу и градској железници у начелу.

За известиоца на седници Народне скупштине одређен је Дејан Кесар, члан Одбора.

Шеста тачка дневног реда - **Разматрање Предлога закона о потврђивању Споразума о међународном повременом превозу путника аутобусима (Interbus споразум) и Одлуке бр. 1/2011 Заједничког одбора основаног Interbus споразумом о међународном повременом превозу путника аутобусима, који је поднела Влада**

У уводном излагању представник Министарства Милан Петровић истакао је да се овим споразумом олакшава организација и обављање превоза путника аутобусом. Постиже се виши степен техничких услова за аутобусе, а самим тим и безбедност саобраћаја и заштита животне средине. Поједностављује се поступак контроле, усклађују се мере и поступци за спровођење инспекцијских надзора, кажњавање и пружање узајамне помоћи, остварује се сарадња у туризму и либерализација самог превоза. Поред наведеног разлози за приступање овом споразуму произилазе из интеграционих процеса којима тежимо и потребе за усклађивањем транспортне политике на нивоу држава ЕУ.

С обзиром да није било пријављених за дискусију чланови Одборa су се изјаснили о овој тачки дневног реда.

Одбор је, једногласно, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Споразума о међународном повременом превозу путника аутобусима (Interbus споразум) и Одлуке бр. 1/2011 Заједничког одбора основаног Interbus споразумом о међународном повременом превозу путника аутобусима.

За известиоца на седници Народне скупштине одређена је Катарина Ракић, председник Одбора.

\*

\* \*

На седници Одбора вођен је тонски запис.

Седница је закључена у 13.15 часова.

СЕКРЕТАР OДБОРА ПРЕДСЕДНИК OДБОРА

Биљана Илић Катарина Ракић